钦定古今图书集成/明伦汇编/氏族典/第023卷 > 《廖用贤尚友录》 > 冯𬘘
## 钦定古今图书集成/明伦汇编/氏族典/第023卷 > 《廖用贤尚友录》 > 冯𬘘

按《晋书冯𬘘传》，“𬘘字少胄，安平人也。少博涉经史，识
悟机辩。历仕为魏郡太守，转步兵校尉，徙越骑。得幸
于武帝，稍迁左卫将军。承颜悦色，宠爱日隆。贾充、荀
勖并与之亲善。充女之为皇太子妃也，𬘘有力焉。伐
吴之役，𬘘领汝南太守，以郡兵随王濬入秣陵，迁御
史中丞，转侍中。帝病笃得愈，𬘘与勖见朝野之望，属
在齐王攸。”𬘘言于帝曰：“陛下前者疾若不差，太子其
废矣。齐王为百姓所归，公卿所仰，虽欲高让，其得免
乎！宜遣还藩，以安社稷。”帝纳之。及攸薨，帝哀恸特深，
𬘘侍立，因言曰：“齐王名过于实，今得自终，此乃大晋
之福，陛下何乃过哀！”帝收泪而止。初谋伐吴，𬘘与贾
充、荀勖同共苦谏不可。吴平，𬘘内怀惭惧，疾张华如
仇。及华外镇，威德大著，朝论当征为尚书令，𬘘从容
侍帝，论晋、魏故事，因讽帝，言“华不可授以重任”，帝默
然而止。太康七年，𬘘疾，诏以𬘘为散骑常侍，寻卒。二
子：播、熊。播字长秋，熊字文罴，中书郎。